Olunaku lumu, ku ssaawa awo nga munaana enjala w’esinga okulumira ennyo era nga n’akasana keememula okukamala, Wakibe eyali omuyala ennyo yalengera omuti gw’emiyembe egyali gibuulukuse obulungi. Wano yakuba akabonero k’omusaalaba era n’agamba nti, “Bannange essaala zange Lugaba azizzeemu.” Wano munnange ono obwongo bwatandika okumwesera era n’ayiiya magezi okusobola okwewanulira ku mboona ezaali zengedde okukamala. Yaddako emabega n’asinziira, kwe kudduka n’abuuka, naye emiyembe nga tagituuka. Yaddamu n’akola ekintu kye kimu okumala enfunda eziwera naye n’atasobola kunoga wadde emboona n’emu. Bw’atyo yasalawo okusooka atuulemu alowooze buto ku ngeri gye yali ayinza okulya ku miyembe gino kubanga ku ggyo kwe yali asibidde olukoba okusobola okuwona enjala eyali emuluma okukamala. Bwe yatunulatunula awo ku bbali, yalaba omuti gwa muwogo omuwanvu ogwali guli awo ku bbali era kwe kugukwata n’atandika okugezaako okukuba emiyembe wabula era teyasobola kunoga wadde n’ogumu. Wano yasalawo omuti guno agumenyeemenyemu afune enkonyogo eziwerako kuba yali akizudde nti obumpi bwe bwali bumutawaanya wamu n’okumulumya enjala. Munnange, Wakibe alina omukisa gw’otalabanga, enkonyogo gye yasooka okukanyuga yasona emboona ssatu era n’asanyuka nnyo ne yeerabira okubonaabona kwe yali ayiseemu. Namuleka wo ng’awuuta mboona ze era nange awo we nalabira.